Verkiesing voor einde Mei geproklameerDie amptelike bekendstelling van die verkiesing het vanoggend tydens ‘n glansgeleentheid in Midrand plaasgevind. Foto: Twitter (@IECSouthAfrica) Vanjaar se algemene verkiesing sal voor die einde van Mei geproklameer word, maar die presiese kiesdatum sal eersdaags bekend wees. Die Onafhanklike Verkiesingskommissie (OVK) het ook aangekondig dat Suid-Afrikaners in die buiteland van 1 tot 4 Februarie kans het om by die land se 121 buitelandse ambassades as kiesers te registreer. Die nuus volg op die amptelike bekendstelling van die verkiesing vanoggend in Midrand by ŉ glansgeleentheid wat deur verskeie politici en ander toonaangewende gemeenskapsleiers bygewoon is. Die OVK het die geleentheid benut om ŉ reklameveldtog bekend te stel wat daarop ingestel is om veral jong Suid-Afrikaners aan te moedig om as kiesers te registreer en te stem. Soos die tendens wêreldwyd ook is, is Suid-Afrikaanse kiesers onder 30 jaar die traagste om hul kruisies te trek. “Jong mense is potensieel ŉ magtige en belangrike kiesersblok, maar totdat hulle registreer en stem, kan hulle geen invloed uitoefen nie,” het die OVK-voorsitter, Gen Mashinini, by die geleentheid gesê. Die OVK het selfs ŉ nuwe woord vir jong mense geskep, gewortel in Afrikaans en tsotsi-taal, naamlik Xsê. “Dis ŉ uniek Suid-Afrikaanse frase wat cool is en in alle kultuurgroepe gebruik word,” het Sy Mamabolo, die hoofkiesbeampte, die keuse verduidelik. “Dit beteken om jou stem te laat hoor en herinner almal aan die kruisie wat hulle op stemdag moet trek.” Enigeen met vrae oor die verkiesing kan die OVK-kontaksentrum Maandae tot Vrydae van 08:00 tot 17:00 bel. Operateurs is in enige van die 11 ampstale beskikbaar. Die klem is op die laaste kiesersregistrasienaweek van 26 tot 27 Januarie wanneer al 22 927 stempunte landwyd vir registrasie oop sal wees. Kiesers moet hul ID-boeke of ID-kaarte saamneem om te registreer.